section_heading: Pretprodukcija
paragraph_text: Redatelj Spielberg već je od ranije pokazao svoju zainteresiranost za teme Drugog svjetskog rata pogotovo u svojim filmovima 1941., Carstvo sunca, Schindlerova lista te serijal o Indiani Jonesu. Spielberg će kasnije ko-producirati televizijske mini-serije Združena braća i Pacifik skupa s Tomom Hanksom čija se radnja također odvija tijekom Drugog svjetskog rata. Na upit o njegovoj zainteresiranosti za ovu temu, Spielberg je odgovorio: "Smatram da je Drugi svjetski rat najvažniji događaj posljednjeg stoljeća; sudbina generacija baby boom i Generacije X bile su povezane s njegovim ishodom. Uz to, oduvijek me ta tema privlačila. Moji najraniji filmovi koje sam radio kao 14-godišnjak bile su zapravo slike bitaka koje su se odvijale na zemlji i u zraku. Već godinama tražim pravu priču o Drugom svjetskom ratu koju bih mogao snimiti, a kada je Robert Rodat napisao scenarij za Spašavanje vojnika Ryana znao sam da sam ju konačno pronašao."